Imtella' Novembru 24, 2021 - Aġġornata 24 Ta' Novembru, 2021 8:39pm L-ewro parlamentari Nazzjonalista Roberta Metsola rebħet il-kandidatura għall-elezzjoni Presidenzjali tal-Parlament Ewropew f'isem il-Partit Popolari Ewropew (PPE). Metsola, li kkontestat ma' żewg ewro-parlamentari oħra, kisbet 64 % tal-voti mid-deputati ewro parlamentari tal-Partit Popolari Ewropew. Hija kisbet 112-il vot fl-ewwel għadd tal voti li fih ivvutaw 174 membru parlamentari tal-PPE. Kien il-President tal-Partit Popolari Ewropew Manfred Weber li ħabbar ir-riżultat ftit tal-ħin wara li saret l-elezzjoni fi Strasburgu. L-elezzjoni li fiha jkun elett il-President tal-Parlament Ewropew mistennija ssir fis-17 ta' Jannar. Fl-ewwel reazjoni tagħha Metsola qalet li hija onorata li ntagħżlet biex tkun il-kandidata tal-PPE għall-elezzjoni tal-President tal-Parlament Ewropew. Hija saħqet li se taħdem ħafna biex tibni alleanzi fi ħdan il-Parlament Ewropew u nsistiet li trid li n-nies temmen fl-Ewropa. Il-Kap tal-Oppożizzjoni Bernard Grech feraħ lil Metsola għal dak li ddeskriva bħala "riżultat prestiġjuż" u qal li llum hija reġgħet għamlitna kburin li Maltin. Huwa sostna li fl-aħħar snin hija għamlet isem għaliha u għal pajjiżna u l-votazzjoni tal-lum hija rikonoxximent għaliha, għal Malta u għall-PN.